b'\n_START_ARTICLE_\nKliplev Station\n_START_SECTION_\nAnl\xc3\xa6ggelse\n_START_PARAGRAPH_\nAnl\xc3\xa6ggelse af stationens arealer p\xc3\xa5begyndte i sommeren 1899 og det blev indviet den 15. juni 1901. I forbindelse med det \xc3\xa5rlige Kliplev Marked var der i mange \xc3\xa5r en betydelig transport med kreaturvogne til stationen. _NEWLINE_I 1943 blev der anlagt et sidespor ved Kliplev, da en n\xc3\xa6rliggende sk\xc3\xa6rvefabrik \xc3\xa5bnede syd\xc3\xb8st for byen ved Fladbjerg. Fabrikken lukkede dog igen i 1965 og sidesporet blev fjernet.\n_START_SECTION_\nNedl\xc3\xa6ggelse og gen\xc3\xa5bning\n_START_PARAGRAPH_\nI 1974 havde DSB besluttet sig for at nedl\xc3\xa6gge stationen. Det var nu p\xc3\xa5 tale at lave en direkte forbindelse fra Tinglev til S\xc3\xb8nderborg, men disse planer blev dog aldrig til noget. Tv\xc3\xa6rtimod blev str\xc3\xa6kningen opgraderet og der kunne atter \xc3\xa5bnes for persontrafikken i Kliplev. Denne gang dog kun som trinbr\xc3\xa6t. Dette skete i 1979. Det viste sig at v\xc3\xa6re en ganske udm\xc3\xa6rket id\xc3\xa9, da Det Danske Spejderkorps siden 1989 afholdt deres lejr, Bl\xc3\xa5 Sommer, hvert femte \xc3\xa5r ved byen. Der kommer hver gang omkring 15-20.000 spejdere til lejren.\n_START_SECTION_\nStationsbygningen\n_START_PARAGRAPH_\nVed stationen blev der i 1901 bygget en stationsbygning, der er n\xc3\xa6rmest identisk med de \xc3\xb8vrige p\xc3\xa5 str\xc3\xa6kningen (S\xc3\xb8nderborgbanen). Siden 1979 var den dog ikke l\xc3\xa6ngere benyttet af DSB og fors\xc3\xb8gtes solgt til en privat ejer. Det lykkedes aldrig at f\xc3\xa5 den solgt og til sidst var den i s\xc3\xa5 d\xc3\xa5rlig stand at nedrivning var uundg\xc3\xa5eligt. Dette skete 9. november 2004.'